行鄉
作者：李揆
朝代：宋

paragraphs: 園林二月春纔半，朝日曈矓天氣暖。
東風放盡柳梢青，已有黄鸝嬌睍睆。
波翻嫩麥綠連坡，露入夭桃紅滿眼。
筍輿乘興入招提，苾蒭留我炊香飯。
山泉煮茗味更長，又得禪林半朝款。
突兀豐碑三百年，古人事蹟今苔蘚。
臨風抖擻簿書塵，倚杖須臾歸已晚。
耕夫夾道看長官，百錢贈汝聊旌勸。
從容後騎毋疾驅，要數前山蒼翠點。